Электрокъарум ехьэлIа Iуэхугъуэхэр ирагъэфIакIуэ
«Кавказ Ищхъэрэм и МРСК»-м и унафэщIхэр Къэбэрдей-Балъкъэрым и Правительствэм щытепсэлъыхьащ электросеть комплексым и лэжьыгъэр зэрегъэфIэкIуапхъэм.
Кавказ Ищхъэрэ федеральнэ округым зыщызыужь экономикэр зыхуеинухэмкIэ къызэгъэпэща хъун папщIэ щIыналъэхэм я электросеть комплексыр егъэфIэкIуэным пыщIа Iуэхугъуэхэм тепсэлъыхьащ «Кавказ Ищхъэрэм и МРСК» ПАО-м («Россети» ГК-р зыхыхьэр) и Iэтащхьэхэр Къэбэрдей-Балъкъэрым и Правительствэм и УнафэщI Мусуков Алий иджыблагъэ щыIущIам.
«Кавказ Ищхъэрэм и МРСК» ПАО-м и генеральнэ директор Зайцев Юрий пщэрылъ къызэрыщищIам тету, абы и къуэдзэ Поляков Сергейрэ «Кавказ Ищхъэрэм и МРСК - «Къэббалъкъэнерго» къудамэм и унафэщI Къарэ Муртазрэ компанием и Iуэху бгъэдыхьэкIэмрэ мурадхэмрэ наIуэ ящIащ.
ЗэIущIэм щытепсэлъыхьащ Къэбэрдей-Балъкъэрым и Iэтащхьэм и къалэнхэр пIалъэкIэ зыгъэзащIэ КIуэкIуэ Казбекрэ «Россети» ПАО-м и генеральнэ директор Ливинский Павелрэ иджыблагъэ Москва щызэхуэзам пщэрылъ ящIахэр гъэзэщIа зэрыхъунум. Абы щыгъуэм республикэм и электросеть комплексым и щытыкIэр къалъыта къудейкъым, атIэ лъэныкъуэхэр зэрызэдэлэжьэну щIыкIэри яубзыхуащ.
Къэбэрдей-Балъкъэрым и Правительствэм иджы щызэхэта зэIущIэм щагъэбелджылащ щIыналъэр зэпыу имыIэу икIи шынагъуэншэу электрокъарукIэ къызэрызэрагъэпэщынур. «Кавказ Ищхъэрэм и МРСК - «Къэббалъкъэнерго» къудамэм и унафэщI Къарэ Муртаз зэпкърыхауэ и гугъу ищIащ республикэм и электрокъару отраслым зэман гъунэгъум зэрызиужьыну щIыкIэм, электросетым и объектхэр къэгъэщIэрэщIэнымрэ егъэфIэкIуэнымрэ, электрокъарукIэ цIыхухэмрэ IуэхущIапIэхэмрэ зэпыу имыIэу къызэгъэпэщыным ехьэлIауэ зэфIагъэкIхэм.

Хьэтау Ислъам
